A hazai versenyén a német nagydíj időmérő edzésén a 9. rajtkockát szerezte meg csapattársa előtt. A biztonsági autó pálya elhagyása után az 5. helyen haladt Fernando Alonso mögött. A versenyt végül ismét pontszerző helyen fejezte be, mégpedig a 7. helyen. A magyar nagydíj kvalifikációján a 9. időt érte el. A másnapi futamon a 14. körben csapattársával ütközve esett ki a versenyből. A pálya felszáradóban volt, közelről követte Pérezt, amikor összeért a két autó az utolsó kanyarban, majd elveszítette az első szárnyát, és egyenesen a korlátnak ment. A versenyt követően elismerte, hogy ő hibázott és bocsánatot kért csapatától és csapattársától, valamint a szezon során első alkalommal nem szerzett pontot. A belga nagydíj esős időmérő edzésén a 18. legjobb időt érte el. A versenyen a rajtot követően hamar felzárkózott a pontszerző helyekre, majd a 27. körben Kevin Magnussen megelőzte őt. A verseny végén közel került Danyiil Kvjathoz, de nem tudta megelőzni, így a 11. helyen intették le a kockás zászlóval. A verseny utáni órákban Kevin Magnussen büntetése miatt egy helyett előre lépve a 10., utolsó pontszerző helyen zárt.